Porin Suomi-Areenalla koettiin pientä poliittista nokkapokkaa maanantaina alkuiltapäivästä, kun perussuomalaisten puoluepäivä- tilaisuus alkoi kello 13.05.

Porin Suomi-Areenalla perussuomalaisten tilaisuuden teemana oli 100 vuotta sananvapautta. Tilaisuudessa piti olla myös vihervasemmiston edustus. Vihreiden kansanedustaja Ozan Yanar ja entinen vasemmistoliiton puoluesihteeri, päätoimittaja Sirpa Puhakka peruivat kuitenkin tulonsa.

Iltalehden saamien tietojen mukaan syy Yanarin estymiseen oli hänen juuri läpikäymänsä jalkaleikkaus.

- Oli tarkoitus, että vähän moniäänisempää keskustelua oltaisiin käyty sananvapaudesta ja median tilasta, mutta valitettavasti sitten vihervasemmistoa edustavat olivat estyneitä, tilaisuuden puheenjohtajana toiminut Suomen Perustan toiminnanjohtaja Simo Grönroos sanoi tilaisuuden alussa.

Koeponnistamista oikeudessa

Perussuomalaisten puheenjohtaja Jussi Halla-ahon mukaan tällä hetkellä ongelmallista on lakipykälien monitulkintaisuus. Hänen mukaansa kukaan ei nyt oikein tiedä, mikä täyttää rikoksen tunnusmerkit, kun kyseessä on uskonrauhan rikkominen tai kiihottaminen kansanryhmää vastaan.

- Oikeastaan ainoa tapa ottaa selvää mikä on sallittua ja mikä ei, on käydä koeponnistamassa sanomiset oikeudessa. Silloin se on tavallaan kansalaisen oikeusturvan kannalta aika kyseenalaista.

Halla-ahosta ihmisillä pitäisi olla oikeus kohtuullisen vähällä lukemisella olla oikeus tietää etukäteen, onko se mitä aikoo tehdä tai sanoa rikollista vai ei.

Halla-ahon mukaan molemmista lakipykälissä on " kaatomomentti " .

- Kun ihminen ei tiedä, saako islamista sanoa yhtä rumasti kuin muista uskonnoista, saako maahanmuuttajista puhua samaan sävyyn kuin kantasuomalaisista, se johtaa itsesensuuriin ja ihmiset jättävät asioita sanomatta.